Instrumentarium

Instrumentarium on Instru Optiikka Oy:n omistama optisen alan erikoisliikeketju. Instrumentarium Oyj oli vuosina 1900–2004 toiminut terveydenhoitoalan laitteita valmistava suomalainen suuryritys. 

Marraskuussa 2002 Instrumentarium Oyj myi optiikkaliiketoimintansa hollantilaiselle Pearle-yhtiölleHyvästi, Instrumentarium (Talouselämä 26.3.2003). Keväällä 2003 General Electric osti Instrumentariumin ja muutti sen osaksi General Electric Medical Systemsiä, jolloin Instrumentarium Oyj lakkasi olemasta vuoden 2004 lopussa ja Instrumentariumin nimi vapautui Pearlen käyttöön. Vuonna 2010 Pearle Europe sulautui GrandVision-yhtiöön, josta tuli näin maailman toiseksi suurin optisen alan vähittäiskauppayritys.Pearle Europe and GrandVision to combine their activities, GrandVision 6.7.2010. Viitattu 8.4.2016. Vuodesta 2021 alkaen Instru Optiikka on ollut osa EssilorLuxotticaa sen ostettua GrandVisionin [Lähde]. 

Instrumentariumin tuotevalikoimaan kuuluvat muun muassa silmälasit, piilolinssit, aurinkolasit sekä laajat silmäterveyden palvelut. http://helecon3.hse.fi/FI/yrityspalvelin/pdf/1994/finstrum.pdf

Instru Optiikka Oy:n toimitusjohtaja vuosina 2007–2018 oli Catarina Fagerholm. ja
vuodesta 2018 Pasi Anttila.

Loppukesästä 2024 alkaen Instrumentarium on uudistanut voimakkaasti myymäläverkostoaan, kun ensimmäinen uuden konseptin myymälä avattiin elokuussa 2024 kauppakeskus Jumboon Vantaalle [Lähde]. Instrumentariumin uuden myymäläkonseptin suunnittelussa on otettu huomioon erityisesti kierrätettävyys, kestävyys ja energiatehokkuus. Sittemmin täysin uudistettuja myymälöitä on avattu useita [Lähde].

Historia
Alkuperäisen Instrumentariumin perustivat Suomalaisen Lääkäriseura Duodecimin jäsenet vuonna 1900 tuodakseen maahan terveydenhuoltoalan välineitä. Yksi heistä oli Matti Äyräpää. Ensimmäinen myymälä perustettiin Helsinkiin vuonna 1901, ja silmälasikauppa aloitettiin vuonna 1903.Instrumentarium Oy, Osakekirja.fi. Viitattu 16.10.2015. Instrumentariumin pitkäaikainen toimitusjohtaja vuodesta 1903 aina vuoteen 1937 asti oli lääkäri Walter Sipilä.Tri Valter Sipilä kuollut. Helsingin Sanomat, 13.5.1942, s. 2.

Sotien aikana Instrumentarium oli tärkeässä osassa puolustusvoimien lääkintähuollossa sairaanhoitotarvikkeiden toimittajana. Talvisodan aikana Instrumentariumin pääkonttori siirrettiin Helsingistä Seinäjoelle ja jatkosodan aikana Nakkilaan.

1940-luvun lopulta alkaen Instrumentarium kasvatti myymäläverkkoaan Suomen suurimpiin kaupunkeihin. Vuoden 1961 laki optikkopalveluista siirsi silmälasikaupan kello- ja kultasepiltä optisen alan erikoisliikkeille, kuten Instrumentariumille. Liiketoiminta menestyi, ja työvoimaa kouluttaakseen Instru perusti 1964 Helsingin Vallilaan oman optisen alan ammattioppilaitoksen.

Vuonna 1971 Instrumentarium listautui Helsingin pörssiin, jossa se pysyi General Electricille myyntiin eli vuoteen 2004 saakka. Yhtiön pääjohtajaksi nimitettiin vuonna 1955 konttoripäälliköksi tullut ja siitä eri johtotehtäviin edennyt Aulis Hauhia.

Monia yrityskauppoja 
Instrumentarium teki koko historiansa ajan runsaasti yrityskauppoja laajentuen yhä uusille aloille. Vuonna 1938, sairaalakalustevalmistaja Merivaaran perustajan Juho Merivaaran kuoltua Instrumentarium hankki aluksi Merivaaran osake-enemmistön ja kymmenen vuotta myöhemmin koko yhtiön.Takana yli 110 vuotta yritystoimintaa ; Merivaara. Viitattu 16.10.2015. Vuodesta 1959 Instrumentarium omisti suurkeittiölaitteita ja saunankiukaita valmistaneen Metoksen, joka vuonna 1994 fuusioitui Hackman Metos Oy Ab:ksi.History, Metos / Suorakonttori 2015. Viitattu 16.10.2015. Instrumentarium omisti myös kosmetiikka-alan Bergenheim Yhtiöt Oy:n, kunnes se 1990-luvun lopulla myytiin tehtaineen Bernerille.Historia, Berner Oy. Viitattu 16.10.2015. Vuonna 1984 Instrumentarium osti Vaaka Nyholmin, joka toi 1990-luvulla markkinoille teollisuusvaakojen ja kaupan vaakojen lisäksi myös vauva- ja henkilövaa’at. Vuonna 1996 Instrumentarium myi vaakatuotantonsa, josta muodostettiin yritys SoloTop Oy.Historia , SoloTop. Viitattu 16.10.2015. 

Kansainvälisesti tunnetuimpia Instrumentariumin tuotteita olivat  terveydenhuoltoalan laitteet. Yhtiön omistama Datex-Ohmeda oli tunnettu anestesialaitteiden ja tehohoidon potilasvalvontalaitteiden valmistajana. Datex syntyi Instrumentariumin vuonna 1969 perustamasta elektroniikkayksiköstä. Vuonna 1993 Datex osti ruotsalaisen anestesia-alan laitevalmistajan Engströmin, ja muodostui Datex-Engström. Pian se osti potilasvalvontajärjestelmiin erikoistuneen American Ohmeda Groupin, ja syntyi Instrumentariumin suurimmaksi liiketoimintayksiköksi noussut Datex-Ohmeda.

Instrumentariumin tytäryhtiöt Lääkintäsähkö Oy ja vuonna 1977 ostettu Palomex Oy toivat mainetta röntgen- ja magneettikuvaustekniikassa yhteisnimellä Instrumentarium Imaging, jonka päätuote oli Yrjö Paateron kehittämä ortopantomografi eli hampaiden panoraamaröntgenkuvauslaite. Myöhemmin Imaging-ryhmä muodosti General Electricin omistaman Pickerin kanssa yhteisyrityksen Picker Nordstar.Historia, Palodex Group. Viitattu 16.10.2015. Vuonna 2001 Instrumentarium Oyj osti hammasröntgenlaitevalmistaja Soredexin, jonka oli perustanut Instrun Palomexiltä yrittäjäksi lähtenyt Timo Nieminen. Vuonna 2002 ostettiin terveydenhoitoalan laitteita valmistava Spacelabs Medical Yhdysvalloista.Instrumentarium osti itselleen lisävoimaa Yhdysvalloissa, Spacelabs Medical vahvistaa suomalaisyhtiön tehohoito-osaamista, Taloussanomat 22.3.2002. Viitattu 16.10.2015. Instrumentarium omisti 1979–1994 myös hammaslääkäritarvikkeita ja -laitteita välittävän Oy Dentaldepot Ab:n.Nordberg, Lars: Depo lakkautettu 94 vuotiaana, Hammasteknikko-lehti 2/1995, s. 15.

Vuoden 1996 vuosikertomuksessa Instrumentariumin tytäryhtiöinä mainitaan myös tarvikemyyjä Instrumed, rinnakkaislääkeyritys Medinovum, laitevientiyritykset Soxil ja Medko Medical, hammaslääkärin käsi-instrumentteja valmistava LM Dental, tietotekninen Instru Data Oy ja matkapuhelimia myyvä Oy Tekno-Rema Ab.Vuosikertomus 1996, Instrumentarium Oy. Sivu 5. Vuonna 1998 strategiaa muutettiin ja kaikki terveydenhoitoalan ulkopuoliset liiketoiminnat ja tytäryhtiöt myytiin.Vuosikertomu 1998 , Instrumentarium Oy. Sivu 5.

Optikkoliiketoimintansa Instrumentarium myi vuonna 2002 hollantilaiselle Pearlelle.Hyvästi, Instrumentarium, Talouselämä 26.3.2003. Viitattu 16.10.2015.. 

Amerikkalainen jättiyhtiö General Electric osti Instrumentariumin vuonna 2003, ja Instrumentarium Oyj lakkautettiin vuoden 2004 lopussa. Sen toimintaa jatkavat potilasvalvontalaitteiden osalta GE Healthcare Finland Oy sekä hammaskuvauslaitteiden osalta Palodex, jonka vuodesta 2009 on omistanut yhdysvaltalainen Danaher. Merivaara-divisioonan sairaalakalustevalmistuksen osti GE-kaupan yhteydessä sen toimiva johto, joka perusti siitä uuden yhtiön, Merivaara Oy:n.

 Lähteet 

Kirjallisuutta
Instrumentarium 1900–1990. Helsinki 1991. 167 s.
A. Jalas & M. Laakso: Instrumentarium. Ensimmäinen vuosisatamme 1900–2000. Jyväskylä 2000. .
G. Soininen: Instrumentarium 1900–1950. Helsinki 1950.
Markus Similä ja Aulis Hauhia: Linssin lävitse: Aulis Hauhian Instrun vuosista ja vähän muustakin. Porvoo 1994. 

Aiheesta muualla
 Instrumentariumin silmälasien mainoskuvia 1950–1980-luvuilta
 Instrun osakehistoriaa Pörssitiedon nettisivuilla

Luokka:Suomalaiset kauppaketjut
Luokka:Entiset suomalaiset teollisuusyritykset
Luokka:Suomalaiset optikkoliikkeet
Luokka:Optiikanvalmistajat
Luokka:Entiset suomalaiset pörssiyhtiöt
Luokka:Terveydenhoitoalan tuotemerkit